FI Euroopan unionin virallinen lehti C 79/6

Kuulemismenettelystä vastaavan neuvonantajan loppukertomus (1)

Sitoumuksia koskeva päätös asiassa COMP/39.398 – VISA MIF

2011/C 79/04

Komissiolle asetuksen (EY) N:o 1/2003 9 artiklan 1 kohdan mukaisesti esitetty sitoumuksia koskeva päätösluonnos kattaa osan komission tutkittavana parhaillaan olevasta asiasta COMP/39.398 – VISA MIF. Muun muassa Visa Europe Limitedille, jäljempänä ’Visa Europe’, osoitetussa, 3 päivänä huhtikuuta 2009 päivätyssä väitetiedoksiannossa komissio päätteli alustavati, että Visa Europe oli rikkonut SEUT-sopimuksen 101 artiklaa ja ETA-sopimuksen 53 artiklaa ottamalla käyttöön monenvälisesti sovitut toimituspalkkiot (multilaterally agreed interchange fees), jäljempänä ’MIF-palkkiot’, joita sovelletaan henkilöasiakkaiden pankki-, maksuaika- ja luottokortteilla Euroopan talousalueella sijaitsevissa myyntipisteissä suoritettuihin rajat ylittäviin ja tiettyihin kotimaisiin maksutapahtumiin, jäljempänä ’pääasia’.

Päätösluonnos koskee vain sellaisia Visa Europen MIF-palkkioita, joita sovelletaan henkilöasiakkaiden VISA-, VISA Electron- tai V PAY -online-maksukorteilla Euroopan talousalueella sijaitsevissa myyntipisteissä suoritettuihin rajat ylittäviin ja tiettyihin kotimaisiin maksutapahtumiin. Siinä ei käsitellä Visa Europen henkilöasiakkaiden luotto- ja maksuaikakorteilla suoritettaviin maksutapahtumiin soveltamia MIF-palkkioita, joiden tutkintaa komissio vielä jatkaa.

Kuulemismenettelystä vastaavana neuvonantajana toimi tässä asiassa alun perin Karen Williams. Tehtävä siirtyi minulle, kun minut nimitettiin kuulemismenettelystä vastaavaksi neuvonantajaksi 16 päivänä syyskuuta 2010.

1. Kirjallinen ja suullinen menettely

Komissio pani 28 päivänä marraskuuta 2006 omasta aloitteestaan vireille tutkimuksen MIF-palkkioista, joita sovelletaan henkilöasiakkaiden VISA- ja V PAY -maksukorteilla Euroopan talousalueella sijaitsevissa myyntipisteissä suoritettuihin rajat ylittäviin ja tiettyihin kotimaisiin maksutapahtumiin. Tutkimuksen tuloksena komissio aloitti SEUT-sopimuksen 101 artiklan ja ETA-sopimuksen 53 artiklan mukaisen kilpailuoikeudellisen menettelyn 6 päivänä maaliskuuta 2008 ja osoitti sen jälkeen Visa Europelle väitetiedoksiannon 3 päivänä huhtikuuta 2009.

EuroCommerce -järjestö teki 15 päivänä kesäkuuta 2009 Visa Europea koskevan kantelun, jonka mukaan Visa Europen ja sen jäsenpankkien käyttöön ottamat ja vähittäiskauppoihin soveltamat palkkiot ovat EU:n kilpailuoikeuden vastaisia. EuroCommerce hyväksyttiin kantelijaksi pääasiassa.

Pääasiaa koskeneessa kirjallisessa menettelyssä Visa Europelle annettiin mahdollisuus tutustua asiaa koskevaan aineistoon. Yrityksen perustellusta pyynnöstä kuulemismenettelystä tuolloin vastannut neuvonantaja pidensi väitetiedoksiantoon vastaamiselle asetettua määräaikaa 30 päivään heinäkuuta 2009 saakka. Visa Europe vastasi määräajassa. Se pyysi mahdollisuutta tutustua asiakirja-aineistoon uudelleen, jotta voisi arvioida kauppiaisiin ja korttitapahtumien vastaanottajiin liittyviin selvityksiin, jotka komissio oli tehnyt menettelyn tutkintavaiheessa, sisältyviä todisteita. Joidenkin tietoja toimittaneiden osapuolten esittämien luottamuksellisuusvaatimusten perusteella komission toimitiloihin varattiin erillinen tila tietoihin tutustumista varten 28 päivän syyskuuta ja 6 päivän lokakuuta 2009 väliseksi ajaksi. Tämän vaiheen päätyttyä Visa Europelle asetettiin määräaika, jonka kuluessa sen oli täydennettävä väitetiedoksiantoon antamaansa vastausta. Visa Europen perustellusta pyynnöstä tätä määräaikaa jatkettiin 30 päivään lokakuuta 2009 saakka. Visa Europe toimitti vastauksensa määräajassa.

Pääasiaa koskevaan menettelyyn hyväksyttiin mukaan kuusi asianomaista kolmatta osapuolta. Niille ilmoitettiin menettelyn luonteesta ja aiheesta komission asetuksen (EY) N:o 773/2004 (2) 13 artiklan mukaisesti. MasterCard pyysi asianomaiseksi kolmanneksi osapuoleksi pääsyä koskeneessa, 23 päivänä marraskuuta 2009 päivätyssä pyynnössään, että sille toimitettaisiin jäljennös väitetiedoksiannon ei-luottamuksellisesta toisinnosta. Se toisti tämän pyynnön useaan otteeseen myöhemminkin. Hylkäsin MasterCardin pyynnön toimivaltuuksieni 8 artiklan nojalla 13 päivänä lokakuuta 2010 tekemälläni päätöksellä sillä perusteella, että komission asetuksessa (EY) N:o 773/2004 erotetaan selvästi toisistaan kantelijan ja kolmannen osapuolen asema: kantelijalla on oikeus saada jäljennös väitetiedoksiannon ei-luottamuksellisesta toisinnosta, kun taas kolmannella osapuolella on ainoastaan oikeus saada kirjallisesti tiedoksi menettelyn luonne ja aihe (3). Lisäksi katsoin, että MasterCardin osallistuminen näihin menettelyihin antoi sille mahdollisuuden esittää näkökantansa ja käyttää oikeuksiaan kolmantena osapuolena.

Visa Europe väitti pääasiassa, että sen puolustautumisoikeuksia oli loukattu, koska se ei oman näkemyksensä mukaan ollut saanut käyttöönsä asiakirja-aineistoon sisältyneitä tärkeitä ja/tai vapauttavia todisteita. Lisäksi se väitti joutuneensa vastaamaan väitetiedoksiantoon ennen kuin sai tutustua komission aineistossa olleisiin ”keskeisiin todisteisiin”. Visa Europe pyysi tämän vuoksi kuulemismenettelystä vastaavalta neuvonantajalta asiakirja-aineiston tarkastelemista kokonaisuudessaan uudelleen sen selvittämiseksi, sisälsikö se vapauttavia todisteita, joista olisi pitänyt ilmoittaa Visa Europelle. Kuulemismenettelystä tuolloin vastannut neuvonantaja huomautti 16 päivänä marraskuuta 2009 päivätyssä kirjeessään Visa Europelle, että komission aineistoon sisältyvien todisteiden luovuttamisesta osapuolille päättää ensi kädessä kilpailun pääosasto eikä kuulemismenettelystä vastaava neuvonantaja. Visa Europe kääntyi tästä syystä asiassaan kilpailun pääosaston puoleen. Kilpailun pääosasto ilmoitti 20 päivänä marraskuuta 2009 Visa Europelle, että asiakirja-aineiston todisteiden uudelleenarviointia koskevaa pyyntöä voitaisiin harkita ainoastaan, jos kutakin asiakirjaa koskevaan pyyntöön liitettäisiin tarkemmat perustelut, koska näihin asiakirjoihin liittyi kolmansien osapuolten toimittamien tietojen luottamuksellisuutta koskevia näkökohtia. Visa Europe ei jatkanut asian ajamista. Tästä syystä katson, että sen puolustautumisoikeuksia ei ole loukattu.

Kaikki pääasiaa koskevan menettelyn osapuolet käyttivät oikeuttaan tulla kuulluksi suullisessa kuulemisessa, joka järjestettiin 30 päivänä marraskuuta ja 1 päivänä joulukuuta 2009.

2. Ehdotetut sitoumukset

Pääasiassa järjestetyn suullisen kuulemisen jälkeen Visa Europe esitti 26 päivänä huhtikuuta 2010 joukon sitoumuksia, jotka koskivat sen henkilöasiakkaiden online-maksukortteihin soveltamia alueiden sisäisiä MIF-palkkioita ja tiettyjä muita verkostosääntöjä.

Komissio julkaisi 28 päivänä toukokuuta 2010Euroopan unionin virallisessa lehdessä asetuksen (EY) N:o 1/2003 27 artiklan 4 kohdan mukaisen tiedonannon (4), jossa se tiivisti ehdotetut sitoumukset ja pyysi kolmansia osapuolia esittämään niitä koskevat huomautuksensa kuukauden kuluessa tiedonannon julkaisemisesta. Huomautuksia saatiin yhteensä kolmetoista ja niitä esittivät kantelija, muiden maksukorttijärjestelmien edustajat, maksulaitokset ja kauppiaiden järjestöt. Komissio tiedotti saaduista huomautuksista Visa Europelle, joka esitti niiden perusteella tarkistettuja sitoumuksia 10 päivänä syyskuuta 2010. Se sitoutui rajoittamaan henkilöasiakkaiden online-korteilla suoritettaviin maksutapahtumiin sovellettavien rajat ylittävien MIF-palkkioiden painotetun vuosikeskiarvon tietylle tasolle ja esitti myös tiettyihin verkostosääntöihin liittyviä uusia sitoumuksia.

Komissio ilmoitti 27 päivänä syyskuuta 2010 päivätyllä kirjeellä EuroCommercelle, että ehdotetut tarkistetut sitoumukset näyttivät poistavan komission havaitsemat ongelmat siltä osin kuin oli kyse Visa Europen online-maksukortteihin soveltamista MIF-palkkioista (5). EuroCommerce esitti huomautuksia tämän kirjeen johdosta 21 päivänä lokakuuta 2010.

Komissio on nyt tullut tarkistettujen sitoumusten perusteella siihen tulokseen, että Visa Europea koskeva menettely olisi päätettävä siltä osin kuin on kyse online-korttitapahtumien MIF-palkkioista, sanotun kuitenkaan vaikuttamatta asetuksen (EY) N:o 1/2003 9 artiklan 2 kohdan soveltamiseen.

Kantelija tai kolmannet osapuolet eivät ole esittäneet Visa Europen tarjoamiin sitoumuksiin liittyviä tiedusteluja tai huomautuksia kuulemismenettelystä vastaavalle neuvonantajalle.

Edellä esitetyn perusteella katson, että oikeutta tulla kuulluksi on noudatettu.

Bryssel 26. marraskuuta 2010 Wouter WILS

(1) Laadittu tietyissä kilpailuasioita koskevissa menettelyissä kuulemismenettelystä vastaavan neuvonantajan toimivaltuuksista 23 päivänä toukokuuta 2001 tehdyn komission päätöksen 2001/462/EY, EHTY 15 ja 16 artiklan mukaisesti (EYVL L 162, 19.6.2001, s. 21).

(2) EY:n perustamissopimuksen 81 ja 82 artiklan mukaisten komission menettelyjen kulusta 7 päivänä huhtikuuta 2004 annettu komission asetus (EY) N:o 773/2004 (EUVL L 123, 27.4.2004, s. 18).

(3) Ks. 6 artiklan 1 kohta ja 13 artiklan 1 kohta.

(4) EUVL C 138, 28.5.2010, s. 34.

(5) Komission asetuksen (EY) N:o 773/2004 7 artiklan 1 kohdan mukaisesti.